Mpeti Game Reserve | LekkeSlaap
Mpeti Game Reserve is in Mkuze in KwaZulu-Natal geleë en bied gehalte-verblyf wat ideaal is vir natuurliefhebbers. Dit spog met verblyf vir 'n groot groep of vir 'n paartjie wat op soek is na 'n intieme boswegbreek.
Daar is verblyf vir almal, van 'n luukse Executive-suite tot 'n Boskamp met oorgenoeg slaapplek vir 'n groot familie of groep vriende. Die hooflodge beskik oor 7 luukse eenhede wat ontbyt en 1 aktiwiteit per dag insluit.
Die lodge het 'n restaurant op die perseel en spog met heerlike maaltye wat deur bekwame sjefs voorberei word. Dit is perfek vir gaste wat 'n blaaskans wil neem en hulle etes in 'n pragtige omgewing wil geniet.
Die Gesinshuis, Sesane-eenhede en die Boskampe het selfsorggeriewe en bykosse kan deur die restaurant voorsien word vir gaste wat om die vuur wil kuier en hulle eie vleisie oor die kole wil gooi. Let wel dat Sasane en Bushcamp nie badkamers in die eenhede het nie, en dat die badkamers buite is.
Skemerkelkies kan by die uitkykpunt geniet word, en wildkyktoere in die reservaat en selfs bootvaarte word aangebied. Visvang en natuur- en voëlfotografie is 'n groot trekpleister in dié omgewing.
Mpeti Lodge is ideaal geleë as 'n oornagstop op pad na Mosambiek en is reg langs die Jozini-dam, wat bekend is vir tiervis, geleë.